N á v r h
NARIADENIA VLÁDY
Slovenskej republiky
o odbornej spôsobilosti na výkon zdravotníckeho povolania

Vláda Slovenskej republiky podľa § 33 ods. 8 zákona č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov nariaďuje:

§ 1

Účel nariadenia

(1) Účelom tohto nariadenia je ustanoviť odbornú spôsobilosť zdravotníckych pracovníkov pri výkone zdravotníckeho povolania.

(2) Týmto nariadením sa preberajú právne akty Európskych spoločenstiev a Európskej únie uvedené v prílohe č. 1. 

PRVÁ ČASŤ
ZÁKLADNÉ USTANOVENIA

§ 2

Odborná spôsobilosť

(1) Požadovaný stupeň vzdelania a príslušný študijný odbor na získanie odbornej spôsobilosti na výkon odborných pracovných činností v  jednotlivých kategóriách zdravotníckych pracovníkov) je uvedený v prílohe č. 2. 

(2) Odborné pracovné činnosti sú tie, ktoré zodpovedajú zameraniu obsahu študijného programu a ktoré zdravotnícky pracovník vykonáva

a) po získaní vysokoškolského vzdelania I. stupňa alebo II. stupňa, vyššieho odborného vzdelania, úplného stredného odborného vzdelania alebo stredného odborného vzdelania podľa tohto nariadenia v kategóriách  lekár, zubný lekár, farmaceut, sestra, pôrodná asistentka, laborant, asistent a technik alebo
b) po získaní vysokoškolského vzdelania I. stupňa alebo II. stupňa, vyššieho odborného vzdelania alebo úplného stredného odborného vzdelania podľa tohto nariadenia a po získaní osvedčenia o príprave na výkon práce v zdravotníctve iného zdravotníckeho pracovníka.

(3) Špecializačné odbory, v ktorých možno získať diplomy o špecializácii na výkon špecializovaných pracovných činností v jednotlivých kategóriách zdravotníckych pracovníkov sú uvedené v osobitnom predpise.) Špecializované pracovné činnosti sú tie, ktoré zodpovedajú zameraniu špecializačného odboru a ktoré zdravotnícky pracovník samostatne vykonáva po získaní diplomu o špecializácii; zdravotnícky pracovník môže špecializované pracovné činnosti vykonávať aj počas špecializačného štúdia,) ak ďalej nie je ustanovené inak.  

(4) Certifikované pracovné činnosti sú špecifické diagnostické a terapeutické postupy vykonávané v rozsahu certifikačného študijného programu, ktoré  zdravotnícky  pracovník samostatne vykonáva po získaní certifikátu. Certifikované pracovné činnosti môžu tvoriť súčasť špecializačného štúdia.

(5) Odborná zdravotnícka prax je vykonávanie odborných pracovných  činností, špecializovaných pracovných činností alebo certifikovaných pracovných činností zdravotníckym pracovníkom.  

DRUHÁ ČASŤ
ODBORNÁ SPÔSOBILOSŤ ZDRAVOTNÍCKYCH PRACOVNÍKOV 
V JEDNOTLIVÝCH KATEGÓRIÁCH

§ 3

Odborná spôsobilosť na výkon pracovných činností v kategórii lekár

(1) Lekár spĺňa odbornú spôsobilosť na výkon odborných pracovných činností získaním vysokoškolského vzdelania II. stupňa v doktorskom študijnom programe, ktoré trvá v dennej forme štúdia šesť rokov,) zahŕňa  najmenej 5 500 hodín teoretickej výučby a praktickej výučby, spĺňa minimálne požiadavky na obsah študijného programu a je zamerané na získanie vedomostí podľa prílohy č. 3 v študijnom odbore uvedenom v prílohe č. 2 pre kategóriu lekár.

(2) Lekár spĺňa odbornú spôsobilosť na výkon špecializovaných pracovných činností získaním diplomu o špecializácii v špecializačnom odbore, okrem odbornej spôsobilosti na výkon činností odborného zástupcu, kde doklad o špecializácii v špecializačných odboroch určených na riadenie a organizáciu zdravotníctva možno nahradiť najmenej päť rokov trvajúcou odbornou praxou v poskytovaní zdravotnej starostlivosti.

(3) Lekár spĺňa odbornú spôsobilosť na výkon certifikovaných pracovných činností získaním certifikátu.

§ 4

Výkon pracovných činností lekára

(1) Lekár samostatne vykonáva odborné pracovné činnosti preventívnej a liečebnej starostlivosti, ktoré zodpovedajú rozsahu získaného vzdelania.

(2) Lekár po splnení podmienok odbornej spôsobilosti podľa § 3 ods. 2 v rozsahu určenom akreditovaným špecializačným študijným programom samostatne vykonáva špecializované pracovné činnosti preventívnej a liečebnej starostlivosti, revíznu činnosťa posudkovú činnosť v príslušnom špecializačnom odbore. Samostatne vykonáva aj konzultačnú  činnosť, usmerňuje starostlivosť pri vytváraní a  ochrane  zdravých  životných  a pracovných podmienok a vykonáva  výskumnú,  výchovnú  a  vzdelávaciu  činnosť spojenú s poskytovaním zdravotnej starostlivosti.

(3) Lekár po získaní certifikátu v rozsahu určenom akreditovaným certifikačným študijným programom samostatne vykonáva certifikované pracovné činnosti preventívnej a liečebnej starostlivosti. 

§ 5

Odborná spôsobilosť na výkon pracovných činností v kategórii
zubný lekár

(1) Zubný lekár spĺňa odbornú spôsobilosť na výkon odborných pracovných činností získaním vysokoškolského vzdelania II. stupňa v doktorskom študijnom programe, ktoré  trvá v dennej forme štúdia šesť rokov 4) a pozostáva z teoretickej výučby  a praktickej výučby,  ktorá spĺňa minimálne požiadavky na  obsah študijného programu a je zameraná na  získanie vedomostí podľa prílohy č. 3 v študijnom  odbore uvedenom v prílohe č.2 pre kategóriu zubný lekár.

(2) Zubný lekár spĺňa odbornú spôsobilosť na výkon špecializovaných pracovných činností získaním diplomu o špecializácii, s výnimkou diplomu o špecializácii v odbore stomatológia, ktorý je dokladom o odbornej spôsobilosti na výkon odborných pracovných činností podľa § 21 ods. 2. 

(3) Zubný lekár spĺňa odbornú spôsobilosť na výkon certifikovaných pracovných činností získaním certifikátu.

§ 6

Výkon pracovných činností zubného lekára

(1) Zubný lekár samostatne vykonáva odborné pracovné činnosti spojené so starostlivosťou o chrup, ústnu dutinu a tkanivá a orgány s ňou súvisiace, ktoré zodpovedajú rozsahu získaného vzdelania.

(2) Zubný lekár, ktorý spĺňa podmienky odbornej spôsobilosti podľa § 5 ods. 2 v rozsahu určenom akreditovaným špecializačným študijným programom samostatne vykonáva špecializované pracovné činnosti spojené so starostlivosťou o chrup, ústnu dutinu a tkanivá a orgány s ňou súvisiace.

(3) Zubný lekár po získaní certifikátu v rozsahu určenom akreditovaným certifikačným študijným programom samostatne vykonáva certifikované pracovné  činnosti preventívnej a liečebnej starostlivosti spojené so starostlivosťou o chrup, ústnu dutinu a tkanivá a orgány s ňou súvisiace. 

§ 7

Odborná spôsobilosť na výkon pracovných činností v kategórii
farmaceut

(1) Farmaceut spĺňa odbornú spôsobilosť na výkon odborných pracovných činností získaním  vysokoškolského vzdelania II. stupňa v magisterskom študijnom  programe, ktoré trvá v dennej forme štúdia päť  rokov,4) z  toho najmenej štyri roky teoretickej prípravy, a  najmenej šesť mesiacov praxe vo verejnej lekárni ) alebo nemocničnej lekárni,) spĺňa minimálne požiadavky na obsah študijného  programu a  je  zamerané  na získanie  vedomostí podľa prílohy  č. 3  v  študijnom  odbore uvedenom  v  prílohe č. 2 pre kategóriu farmaceut.

(2) Farmaceut spĺňa odbornú spôsobilosť na výkon špecializovaných pracovných činností získaním diplomu o špecializácii. Od získania diplomu o špecializácii možno upustiť, ak farmaceut, ktorý spĺňa podmienky odbornej spôsobilosti podľa odseku 1, spĺňa aj požiadavku odbornej praxe nasledovne:
a)	diplom o špecializácii v odbore lekárenstvo možno nahradiť 5 rokmi odbornej praxe vo verejnej lekárni alebo v nemocničnej lekárni), alebo
b)	diplom o špecializácii v odbore farmaceutická technológia možno nahradiť 2 rokmi odbornej praxe v oblasti výroby liekov), alebo 
c)	diplom o špecializácii v odbore farmaceutická kontrola a  zabezpečovanie kvality liekov možno nahradiť 2 rokmi odbornej praxe v oblasti kontroly liekov8).

(3) Farmaceut spĺňa odbornú spôsobilosť na výkon certifikovaných pracovných činností získaním certifikátu. Certifikované pracovné činnosti nezahŕňajú odborné pracovné činnosti uvedené v § 8 ods. 1.

§ 8

Výkon pracovných činností farmaceuta

(1) Farmaceut  samostatne vykonáva  odborné pracovné činnosti, ktoré zodpovedajú rozsahu získaného vzdelania najmä v oblasti

a)	hromadnej prípravy liekov,
b)	výroby a kontroly liekov,
c)	kontroly liekov v laboratóriách pre kontrolu liekov,
d)	správneho uchovávania a  veľkodistribúcie  liekov,  liečiv, pomocných látok a zdravotníckych pomôcok,
e)	prípravy, kontroly, uchovávania a výdaja  liekov vo verejných lekárňach, uchovávania a výdaja zdravotníckych pomôcok vo verejných lekárňach a vo výdajniach zdravotníckych pomôcok,
f)	prípravy, kontroly, uchovávania a dispenzácie liekov a zdravotníckych pomôcok v nemocničných lekárňach,
g)	poskytovania informácií a rád o liekoch a zdravotníckych pomôckach.

(2) Farmaceut po splnení podmienok odbornej spôsobilosti podľa § 7 ods. 2 v rozsahu určenom akreditovaným špecializačným študijným programom samostatne vykonáva špecializované pracovné činnosti vo farmácii a inšpekčnú činnosť, revíznu činnosť, výskumnú činnosť a výchovno-vzdelávacie činnosti spojené s poskytovaním zdravotnej starostlivosti v príslušnom špecializačnom odbore.

(3) Farmaceut po splnení podmienok uvedených:
a)	v § 7 ods. 2 písm. a) môže byť odborne spôsobilou osobou na vedenie nemocničnej alebo verejnej lekárne,
b)	v § 7 ods. 2 písm. b) môže byť odborne spôsobilou osobou na vedenie výroby liekov,
c)	v § 7 ods. 2 písm. c) môže byť odborne spôsobilou osobou na vedenie zabezpečovania kvality liekov.

(4) Farmaceut  po získaní certifikátu v rozsahu určenom akreditovaným certifikačným študijným programom samostatne vykonáva certifikované pracovné činnosti vo farmácii. 

§ 9

Odborná spôsobilosť na výkon pracovných činností v kategórii
sestra

(1) Sestra spĺňa odbornú spôsobilosť na výkon odborných pracovných činností získaním vysokoškolského vzdelania I. stupňa v bakalárskom študijnom programe alebo vyššieho odborného vzdelania, ktoré trvajú v dennej forme štúdia najmenej tri roky a zahŕňajú 4 600 hodín, je pomerne rozdelené na teoretickú časť a praktickú časť, spĺňa minimálne požiadavky na obsah študijného programu a je zamerané na získanie vedomostí podľa prílohy č.3 v študijnom odbore uvedenom v prílohe č. 2 pre kategóriu sestra.

(2) Sestra spĺňa odbornú spôsobilosť na výkon odborných pracovných činností aj  vtedy, ak po získaní vysokoškolského vzdelania I. stupňa v bakalárskom študijnom programe podľa odseku 1 získa aj vysokoškolské vzdelanie II. stupňa v magisterskom študijnom programe4) v študijnom odbore uvedenom v prílohe  č. 2 pre kategóriu sestra.

(3) V inej ako dennej forme štúdia, ak ju schváli Ministerstvo zdravotníctva Slovenskej republiky (ďalej len "ministerstvo"), musia byť splnené podmienky uvedené v odseku 1.

(4) Sestra spĺňa odbornú spôsobilosť na výkon špecializovaných pracovných činností získaním diplomu o špecializácii.

(5) Sestra spĺňa odbornú spôsobilosť na výkon certifikovaných pracovných činností získaním certifikátu.

§ 10

Výkon pracovných činností sestry

(1) Sestra samostatne vykonáva odborné pracovné činnosti spojené s poskytovaním ošetrovateľskej starostlivosti,) ktoré zodpovedajú rozsahu získaného vzdelania.

(2) Sestra po splnení podmienok odbornej spôsobilosti podľa § 9 ods. 4  samostatne vykonáva špecializované pracovné činnosti v rozsahu určenom akreditovaným špecializačným študijným programom príslušného špecializačného odboru spojené s ošetrovateľskou starostlivosťou, ochranou, podporou a udržiavaním zdravia a špecializované pracovné činnosti v oblasti výchovy k zdraviu, vzdelávania a výskumu spojené s poskytovaním  zdravotnej starostlivosti.

(3) Sestra po získaní certifikátu v rozsahu určenom akreditovaným certifikačným študijným programom samostatne vykonáva certifikované pracovné činnosti ošetrovateľskej starostlivosti.

§ 11

Odborná spôsobilosť na výkon pracovných činností v kategórii
pôrodná asistentka

(1) Pôrodná asistentka spĺňa odbornú spôsobilosť na výkon odborných  pracovných činností získaním vysokoškolského vzdelania I. stupňa v bakalárskom študijnom programe alebo vyššieho odborného vzdelania, ktoré trvajú v dennej forme štúdia najmenej tri roky,  spĺňajú minimálne požiadavky na obsah študijného programu a  sú zamerané na  získanie vedomostí podľa  prílohy č. 3 v študijnom odbore uvedenom v prílohe č. 2 pre kategóriu pôrodná asistentka.

(2) Pôrodná asistentka  spĺňa  odbornú  spôsobilosť  na výkon odborných pracovných  činností aj získaním vzdelania, ktoré spĺňa minimálne požiadavky na obsah študijného programu a je zamerané na získanie vedomostí podľa prílohy  č. 3 v študijnom odbore uvedenom v prílohe  č. 2  pre  kategóriu  pôrodná  asistentka, nadväzuje na vzdelanie získané  podľa § 9 ods. 1  a trvá najmenej  18 mesiacov v dennej forme štúdia.

(3) V inej ako dennej forme štúdia, ak ju schváli ministerstvo, musia byť splnené podmienky uvedené v odseku 2.

(4) Pôrodná asistentka spĺňa odbornú spôsobilosť na výkon špecializovaných pracovných činností získaním diplomu o špecializácii.

(5) Pôrodná asistentka spĺňa odbornú spôsobilosť na výkon certifikovaných pracovných činností získaním certifikátu. 

§ 12

Výkon pracovných činností pôrodnej asistentky

(1) Pôrodná asistentka samostatne vykonáva odborné pracovné činnosti  v pôrodnej asistencii a ošetrovateľskej starostlivosti o ženu, ) ktoré zodpovedajú rozsahu získaného vzdelania.

(2) Pôrodná asistentka po splnení podmienok odbornej spôsobilosti podľa § 11  ods. 4 samostatne vykonáva špecializované pracovné činnosti v rozsahu určenom akreditovaným špecializačným študijným programom príslušného špecializačného odboru v pôrodnej asistencii a ošetrovateľskej starostlivosti o ženu, vo výchove k rodičovstvu a sexuálnej  výchove. Ďalej samostatne vykonáva špecializované pracovné činnosti v  oblasti  výchovy k zdraviu, vzdelávania a výskumu spojené s poskytovaním zdravotnej starostlivosti.

(3) Pôrodná asistentka po získaní certifikátu v rozsahu určenom akreditovaným certifikačným študijným programom samostatne vykonáva  certifikované pracovné činnosti  pôrodnej  asistencie a ošetrovateľskej starostlivosti o ženu.

§ 13

Odborná spôsobilosť na výkon pracovných činností v kategórii
laborant

(1) Laborant  spĺňa  odbornú  spôsobilosť  na  výkon odborných pracovných činností získaním

a)	vysokoškolského vzdelania II. stupňa v magisterskom študijnom programe v študijnom odbore uvedenom v  prílohe  č. 2 pre kategóriu laborant,
b)	vyššieho odborného vzdelania v študijnom odbore  uvedenom v prílohe č. 2 pre kategóriu laborant alebo
c)	úplného stredného odborného vzdelania v študijných odboroch  uvedených v prílohe č. 2  pre kategóriu laborant.

(2) Laborant spĺňa odbornú spôsobilosť na výkon špecializovaných pracovných činností získaním diplomu o špecializácii v špecializačnom odbore.

(3) Laborant spĺňa odbornú spôsobilosť na výkon certifikovaných pracovných činností získaním certifikátu. 

§ 14

Výkon pracovných činností laboranta

(1) Laborant samostatne vykonáva odborné pracovné činnosti v laboratórnych vyšetrovacích metódach alebo pri výkone farmaceutických činností, ktoré zodpovedajú rozsahu získaného vzdelania.

(2) Laborant po splnení podmienok odbornej spôsobilosti podľa § 13 ods. 2  samostatne vykonáva špecializované pracovné činnosti v laboratórnych vyšetrovacích metódach alebo špecializované pracovné činnosti spojené s prípravou, kontrolou a distribúciou zdravotníckych pomôcok a s poskytovaním lekárenskej starostlivosti v rozsahu, ktorý je určený akreditovaným špecializačným študijným programom príslušného špecializačného odboru.

(3) Laborant s vysokoškolským vzdelaním II. stupňa magisterského študijného programu v študijnom odbore uvedenom v prílohe č. 2 pre kategóriu laborant, ktorý spĺňa  odbornú spôsobilosť podľa § 13 ods. 2, samostatne vykonáva okrem špecializovaných  pracovných činností uvedených v odseku 2 aj komplexné  vyšetrenia v laboratóriách  zdravotníckych zariadení vrátane tvorby a vyhodnocovania laboratórnych plánov a výskumnú a vzdelávaciu činnosť spojenú s poskytovaním zdravotnej starostlivosti.

(4) Laborant s vyšším odborným vzdelaním v študijnom odbore uvedenom  v  prílohe č. 2 pre kategóriu laborant, ktorý spĺňa odbornú spôsobilosť podľa § 13 ods. 2, samostatne vykonáva okrem špecializovaných pracovných činností uvedených v odseku 2 aj špecializované  pracovné činnosti  a skúšky  spojené s komplexnými vyšetrovacími  postupmi v  laboratóriách zdravotníckych  zariadení podľa predpísaných metód.

(5) Laborant po získaní certifikátu v  rozsahu určenom akreditovaným certifikačným študijným programom samostatne vykonáva certifikované pracovné činnosti. 

§ 15

Odborná spôsobilosť na výkon pracovných činností v kategórii
asistent

(1) Asistent spĺňa odbornú spôsobilosť na výkon odborných pracovných činností získaním

a)	vysokoškolského vzdelania II. stupňa  v magisterskom študijnom programe v  študijných odboroch uvedených  v prílohe č. 2  pre kategóriu asistent,
b)	vysokoškolského  vzdelania I. stupňa  v bakalárskom  študijnom programe v  študijných odboroch uvedených  v prílohe č. 2 pre kategóriu asistent,
c)	vyššieho odborného vzdelania v študijných odboroch uvedených v prílohe č. 2 pre kategóriu asistent,
d)	úplného  stredného odborného  vzdelania v  študijných odboroch uvedených v prílohe č. 2 pre kategóriu asistent alebo
e)	stredného odborného vzdelania v študijnom  odbore uvedenom v prílohe č. 2 pre kategóriu asistent.

(2) Asistent spĺňa odbornú spôsobilosť na výkon špecializovaných pracovných činností získaním diplomu o špecializácii v špecializačnom odbore.

(3) Asistent spĺňa odbornú spôsobilosť na výkon certifikovaných pracovných činností získaním certifikátu. 

§ 16

Výkon pracovných činností asistenta

(1) Asistent samostatne vykonáva odborné pracovné činnosti v rámci  liečebnej výživy, zdravotnej záchrannej služby, rádiologickej asistencie a techniky, štátneho zdravotného dozoru, verejného zdravotníctva alebo pri asistencii v ošetrovateľskej starostlivosti, v administratíve v zdravotníckej dokumentácii a činnosti súvisiace s ochranou, podporou a udržiavaním zdravia, ktoré zodpovedajú  rozsahu získaného vzdelania. Asistent so stredným odborným vzdelaním v študijnom odbore uvedenom  v prílohe č. 2 pre  kategóriu asistent samostatne vykonáva odborné sanitárske pracovné činnosti.

(2) Asistent, ktorý spĺňa odbornú spôsobilosť podľa § 15 ods. 2, samostatne vykonáva špecializované pracovné činnosti v rozsahu určenom akreditovaným špecializačným študijným programom príslušného špecializačného odboru.

(3) Asistent s vysokoškolským vzdelaním II. stupňa magisterského študijného  programu v študijnom odbore uvedenom v prílohe  č. 2 pre  kategóriu asistent, ktorý spĺňa  odbornú spôsobilosť podľa § 15  ods. 2, samostatne vykonáva okrem špecializovaných  pracovných činností podľa odseku 2 aj činnosti súvisiace s primárnou  prevenciou poškodenia zdravia a ochranou a podporou zdravia populácie a výskumnú, výchovnú a vzdelávaciu činnosť spojenú s poskytovaním zdravotnej starostlivosti.

(4) Asistent s vysokoškolským vzdelaním I. stupňa v bakalárskom študijnom  programe v študijnom odbore uvedenom v prílohe č. 2 pre kategóriu asistent a s vyšším  odborným vzdelaním v  príslušnom študijnom odbore  uvedenom v prílohe  č. 2 pre  kategóriu  asistent, ktorý  spĺňa odbornú spôsobilosť podľa § 15 ods. 2, samostatne vykonáva okrem špecializovaných pracovných činností podľa odseku  2 aj  komplexné činnosti  v rámci štátneho zdravotného dozoru, verejného zdravotníctva, rádiologickej asistencie a techniky, záchrannej zdravotnej služby a činnosti súvisiace s ochranou, podporou a udržiavaním zdravia.

(5) Asistent po získaní certifikátu v  rozsahu určenom akreditovaným certifikačným študijným programom samostatne vykonáva certifikované pracovné činnosti. 

§ 17

Odborná spôsobilosť na výkon pracovných činností v kategórii
technik

(1) Technik spĺňa odbornú spôsobilosť na výkon odborných pracovných činností získaním
a)	vyššieho odborného vzdelania v študijných odboroch uvedených v prílohe č. 2 pre kategóriu technik alebo
b)	úplného  stredného odborného  vzdelania v  študijných odboroch uvedených v prílohe č. 2 pre kategóriu technik.

(2) Technik spĺňa odbornú spôsobilosť na výkon špecializovaných pracovných činností získaním diplomu o špecializácii.

(3) Technik spĺňa odbornú spôsobilosť na výkon certifikovaných pracovných činností získaním certifikátu. 

§ 18

Výkon pracovných činností technika

(1) Technik samostatne vykonáva odborné pracovné činnosti v ortopedicko-protetickej starostlivosti, zubnej technike a očnej optike, ktoré zodpovedajú rozsahu získaného vzdelania.

(2) Technik, ktorý spĺňa odbornú spôsobilosť podľa § 17 ods. 2, samostatne vykonáva špecializované pracovné činnosti v rozsahu určenom akreditovaným špecializačným študijným programom príslušného špecializačného odboru. Ďalej môže vykonávať konzultačnú, výskumnú, vzdelávaciu alebo výchovnú činnosť v zdravotníctve.

(3) Technik po získaní certifikátu v  rozsahu  určenom akreditovaným certifikačným študijným  programom   samostatne vykonáva certifikované pracovné činnosti. 

§ 19

Odborná spôsobilosť na výkon pracovných činností v kategórii iný
zdravotnícky pracovník

(1) Iný  zdravotnícky pracovník  spĺňa odbornú  spôsobilosť na výkon  odborných  pracovných činností získaním vysokoškolského vzdelania II. stupňa  v magisterskom alebo  inžinierskom študijnom programe alebo  I. stupňa v bakalárskom  študijnom programe, alebo úplného stredného odborného vzdelania v študijnom odbore zameranom na odborné  pracovné činnosti súvisiace  s poskytovaním zdravotnej starostlivosti, ktorý je uvedený v  prílohe č. 2 pre kategóriu iný zdravotnícky pracovník, a získaním  osvedčenia o príprave na výkon práce v zdravotníctve iného zdravotníckeho pracovníka.

(2) Iný zdravotnícky pracovník spĺňa odbornú spôsobilosť na výkon   špecializovaných  pracovných   činností  získaním  diplomu o špecializácii.

(3) Iný  zdravotnícky pracovník  spĺňa odbornú  spôsobilosť na výkon certifikovaných pracovných činností získaním certifikátu. 

§ 20

Výkon pracovných činností iného zdravotníckeho pracovníka

(1) Iný  zdravotnícky  pracovník  samostatne  vykonáva odborné pracovné činnosti,  ktoré zodpovedajú rozsahu  získaného vzdelania a rozsahu  získaného  osvedčenia   o  príprave na  výkon  práce v zdravotníctve iného zdravotníckeho pracovníka.

(2) Iný zdravotnícky pracovník, ktorý spĺňa odbornú spôsobilosť podľa § 19  ods. 2, samostatne vykonáva špecializované pracovné činnosti  v rozsahu určenom  akreditovaným špecializačným študijným programom príslušného špecializačného odboru.

(3) Iný zdravotnícky pracovník po získaní certifikátu v rozsahu určenom akreditovaným certifikačným študijným programom samostatne vykonáva certifikované pracovné činnosti. 

TRETIA ČASŤ
PRECHODNÉ USTANOVENIA

§ 21

(1) Odborná spôsobilosť zdravotníckeho pracovníka na výkon odborných   pracovných činností, špecializovaných pracovných činností alebo certifikovaných pracovných činností  získaná podľa predpisov  platných do 28. marca  2002, priznaná  podľa   predpisov platných do 1. mája 2004 alebo získaná podľa doterajších predpisov zostáva zachovaná, ak ďalej alebo v osobitnom  predpise 2) nie  je  ustanovené inak. Zdravotnícky pracovník môže vykonávať odborné pracovné činnosti, špecializované  pracovné  činnosti  alebo  certifikované  pracovné činnosti podľa  predpisov platných do  28. marca 2002,  podľa  predpisov platných do 1. mája 2004 alebo  podľa doterajších predpisov  okrem zdravotníckeho pracovníka uvedeného v odsekoch 4, 6, 12, 13 a v osobitnom predpise.2)

(2) Odbornú spôsobilosť na výkon odborných pracovných činností zubného lekára spĺňa aj lekár po získaní vysokoškolského vzdelania II. stupňa v doktorskom študijnom programe v študijnom odbore stomatológia, ktorý sa začal najneskôr do roku 2003) a môže začať samostatne vykonávať odborné pracovné činnosti podľa § 6 ods. 1 len po získaní špecializácie v odbore stomatológia.

(3) Od požiadavky získania špecializácie v odbore stomatológia podľa odseku 2 sa upustí, ak lekár po získaní vysokoškolského vzdelania II. stupňa v doktorskom študijnom programe v študijnom odbore stomatológia, ktorý sa začal najneskôr do roku 200311), vykonával činnosti podľa § 6 ods. 1 najmenej tri roky v priebehu predchádzajúcich piatich rokov pod vedením lekára, ktorý spĺňa podmienku  uvedenú v odseku 2.

(4) Odbornú spôsobilosť na výkon odborných pracovných činností farmaceuta  podľa  § 8 ods. 1 spĺňa aj osoba, ktorá získala vysokoškolské vzdelanie  II. stupňa  v magisterskom  študijnom programe v študijnom odbore farmácia podľa doterajších študijných programov len do nadobudnutia platnosti zmluvy o pristúpení Slovenskej republiky k Európskej únii.11)

(5) Odbornú spôsobilosť na výkon odborných pracovných činností sestry podľa § 9   ods. 2 spĺňa aj osoba, ktorá získala vysokoškolské vzdelanie v  študijnom odbore  učiteľstvo odborných predmetov  pre  stredné zdravotnícke  školy,  v  študijnom odbore starostlivosť o chorých-psychológia, v študijnom odbore starostlivosť o chorých-pedagogika alebo v  študijnom odbore učiteľstvo všeobecnovzdelávacích predmetov pedagogika-ošetrovateľstvo  podľa predpisov platných do 28. marca 2002  a môže  vykonávať odborné  pracovné činnosti  zdravotníckeho pracovníka v odbore ošetrovateľstvo, prípadne vykonávať pedagogickú činnosť v zariadeniach na výchovu a výučbu a na ďalšie vzdelávanie zdravotníckych pracovníkov.

(6) Za sestru podľa § 9 ods. 2 sa považuje aj osoba, ktorá ku dňu účinnosti  tohto nariadenia získala  vysokoškolské magisterské vzdelanie  v študijnom  odbore  podľa  prílohy č. 2  pre kategóriu sestra  alebo vysokoškolské  magisterské  vzdelanie  v študijnom odbore ošetrovateľstvo-rehabilitácia podľa doterajších študijných programov do nadobudnutia platnosti zmluvy o pristúpení Slovenskej republiky k  Európskej únii, 11) ak získala  úplné stredné odborné vzdelanie v  študijných odboroch  zdravotná  sestra,  všeobecná sestra,  detská sestra, zubná  sestra  alebo ženská  sestra podľa doterajších predpisov okrem prípadu podľa odseku 12.

(7) Pod  získaním  odbornej  spôsobilosti na  výkon odborných pracovných  činností v  odbore podľa  prílohy č. 2 časti I bodu 1 písm. a) sa považuje aj získanie vysokoškolského  vzdelania v študijnom odbore telesná výchova a šport - rehabilitácia podľa predpisov platných  do 28. marca 2002.  

(8) Za  získanie odbornej spôsobilosti na výkon odborných pracovných  činností v odbore podľa prílohy č. 2 časti I bodu 1 písm. d) sa považuje  aj  získanie vysokoškolského vzdelania v odbore  učiteľstvo v  školách pre mládež  vyžadujúcu osobitnú starostlivosť- špecializácia: liečebná pedagogika- terapeutickovýchovný smer podľa doterajších predpisov v rokoch 1972,  1973, 1974  na Filozofickej  fakulte Univerzity  Komenského v Bratislave a v  rokoch  1975  až  1981 na Pedagogickej fakulte Univerzity Komenského v Bratislave.

(9) Odbornú spôsobilosť na výkon odborných pracovných činností sestry spĺňa aj zdravotnícky pracovník, ktorý získal úplné stredné odborné vzdelanie na  strednej  zdravotníckej  škole v študijnom odbore  zdravotná sestra, všeobecná sestra, detská sestra, zubná sestra alebo ženská sestra okrem prípadu podľa odseku  12 a vykonával činnosti sestier zodpovedných za všeobecnú starostlivosť najmenej tri roky v priebehu  obdobia piatich rokov ku dňu  účinnosti nariadenia; u zdravotníckych pracovníkov, ktorí získali úplné stredné odborné  vzdelanie na strednej zdravotníckej škole v študijnom odbore  zdravotná  sestra,  všeobecná sestra, detská sestra, zubná sestra alebo ženská sestra a ku dňu účinnosti tohto nariadenia  nevykonávali činnosti sestier  najmenej tri roky v priebehu obdobia  piatich rokov, zamestnávateľ  umožní preškolenie na obnovu odbornej spôsobilosti podľa osobitného predpisu.)

(10) Odbornú spôsobilosť na výkon odborných pracovných činností sestry  spĺňa  aj  zdravotnícky pracovník, ktorý  získa odbornú spôsobilosť na výkon povolania skončením úplného stredného odborného vzdelania v strednej zdravotníckej  škole v študijnom odbore  všeobecná sestra podľa predpisov platných do 1. mája 2004, ktorý sa začal  najneskôr  do  roku 2001 a ktorý bude vykonávať činnosti sestier zodpovedných za všeobecnú  starostlivosť najmenej tri roky v priebehu  obdobia  piatich  rokov  najneskôr  do  roku  2010. Po prerušení pracovnej  činnosti sa obnoví  odborná spôsobilosť podľa osobitného prepisu.12)

(11) Za sestru na účely tohto nariadenia sa považuje aj zdravotnícky pracovník, ktorý získal  odbornú spôsobilosť na výkon povolania skončením vyššieho odborného vzdelania v študijnom odbore diplomovaná detská sestra, diplomovaná operačná sestra, diplomovaná psychiatrická sestra a diplomovaná kozmetologická sestra v študijnom programe podľa predpisov platných do 1. mája 2004, ak sa začal najneskôr do roku 2005.

(12) Odbornú spôsobilosť na výkon odborných pracovných činností pôrodnej asistentky spĺňa aj zdravotnícky pracovník, ktorý získal úplné stredné odborné vzdelanie na strednej zdravotníckej škole v študijnom odbore ženská sestra podľa doterajších predpisov a vykonával činnosti pôrodnej asistentky na gynekologicko-pôrodníckom oddelení zdravotníckeho zariadenia alebo v ambulancii v odbore gynekológia a pôrodníctvo najmenej tri roky v priebehu obdobia piatich rokov ku dňu  účinnosti nariadenia. Po prerušení pracovnej  činnosti sa obnoví  odborná spôsobilosť podľa osobitného predpisu. 12)

(13) Odbornú spôsobilosť na výkon odborných pracovných činností spĺňa aj  zdravotnícky pracovník, ktorý získal úplné stredné odborné vzdelanie na  strednej zdravotníckej škole v študijnom odbore rehabilitačný pracovník, rehabilitačný asistent, asistent hygienickej služby, rádiologický asistent, rádiologický laborant a vykonával  nepretržite činnosti asistenta v príslušnom odbore podľa  § 16 ods. 1 a § 20 ods. 1 najmenej tri roky ku dňu  nadobudnutia účinnosti  tohto nariadenia. Po prerušení pracovnej činnosti sa obnoví  odborná spôsobilosť podľa osobitného predpisu. 12)

(14) Odbornú   spôsobilosť na výkon odborných   pracovných činností v odbore podľa prílohy č. 2 časti I bodu 1 písm. a) spĺňa aj zdravotnícky  pracovník  v  kategórii  iný zdravotnícky pracovník,  ktorý získal vysokoškolské magisterské vzdelanie  v študijnom   odbore ošetrovateľstvo-rehabilitácia podľa doterajších študijných programov do nadobudnutia platnosti zmluvy o pristúpení Slovenskej republiky k Európskej únii,11) ak získal úplné stredné  odborné vzdelanie v študijných odboroch rehabilitačný  pracovník alebo rehabilitačný asistent  podľa doterajších predpisov. Po prerušení pracovnej činnosti sa obnoví  odborná spôsobilosť podľa osobitného predpisu.12)

(15) Odbornú spôsobilosť na výkon odborných pracovných činností v odbore podľa prílohy č. 2 časti G bodu 4 písm. b) získajú aj osoby, ktoré absolvovali kurzy v zdravotníckych zariadeniach a kurzy akreditované Ministerstvom školstva SR podľa doterajších predpisov, ak si doplnia požadovaný stupeň vzdelania podľa tohto nariadenia do 10 rokov od účinnosti tohto nariadenia.

§ 22

Zrušovacie ustanovenie

Zrušuje sa nariadenie vlády Slovenskej republiky č. 212/2004 Z.z. o odbornej spôsobilosti pracovníkov v zdravotníctve. 

§ 23

Účinnosť
Toto nariadenie nadobúda účinnosť 1. januára  2005.

                                                                                             Príloha č. 1
							k nariadeniu vlády č. ..../2005 Z. z.         

 

  ZOZNAM PREBERANÝCH PRÁVNYCH AKTOV EURÓPSKYCH SPOLOČENSTIEV

    (1) Týmto nariadením sa preberajú tieto právne akty Európskych
spoločenstiev:

 1. Smernica   Rady  77/452/EHS   z  27. júna   1977  týkajúca  sa
    vzájomného  uznávania diplomov,  certifikátov a  iných dôkazov
    o formálnej  kvalifikácii zdravotných  sestier zodpovedných za
    všeobecnú   starostlivosť   vrátane   opatrení   na  uľahčenie
    efektívneho  vykonávania  tohto  práva  a  slobody  poskytovať
    služby.

 2. Smernica  Rady  77/453/EHS  z   27. júna  1977  o  koordinácii
    zákonov,  iných  predpisov  alebo  administratívnych  opatrení
    týkajúcich  sa  činností  zdravotných  sestier zodpovedných za
    všeobecnú starostlivosť.

 3. Smernica Rady 78/686/EHS z  25. júla 1978 o vzájomnom uznávaní
    diplomov,   certifikátov   a   iných   dokladov  o  formálnych
    kvalifikáciách zubných  lekárov vrátane opatrení  na umožnenie
    efektívneho  uplatňovania  práva   na  etablovanie  a  slobodu
    poskytovať služby.

 4. Smernica   Rady  78/687/EHS   z  25. júla   1978  týkajúca  sa
    koordinácie  zákonov, iných  predpisov alebo administratívnych
    opatrení týkajúcich sa činností zubných lekárov.

 5. Smernica  Rady  80/154/EHS  z  21. januára  1980  o  vzájomnom
    uznávaní diplomov, certifikátov a  iných dokladov o formálnych
    kvalifikáciách  v  pôrodníctve  vrátane  opatrení na umožnenie
    efektívneho  uplatňovania  práva   na  etablovanie  a  slobodu
    poskytovania služieb.

 6. Smernica  Rady  80/155/EHS  z  21. januára  1980 o koordinácii
    zákonov,  iných  predpisov  alebo  administratívnych  opatrení
    vzťahujúcich  sa na  začatie a  vykonávanie činnosti pôrodných
    asistentiek.

 7. Smernica  Rady  80/1273/EHS  z  22. decembra  1980, ktorá mení
    a dopĺňa  v  dôsledku  pristúpenia  Grécka smernicu 80/154/EHS
    týkajúcu   sa  vzájomného   uznávania  diplomov,  certifikátov
    a iných  dokladov  o  formálnych  kvalifikáciách v pôrodníctve
    vrátane opatrení  na uľahčenie účinného  uplatňovania práva na
    etablovanie a slobodu poskytovať služby.

 8. Smernica  Rady  81/1057/EHS  zo  14. decembra  1981, ktorou sa

                                                                                             Príloha č. 2
							k nariadeniu vlády č. ..../2005 Z. z.         
                     
   STUPEŇ VZDELANIA A ŠTUDIJNÉ ODBORY PRE JEDNOTLIVÉ KATEGÓRIE
                   PRACOVNÍKOV V ZDRAVOTNÍCTVE

 A. Stupeň   vzdelania  a   študijný  odbor   v  kategórii   lekár
    - vysokoškolské doktorské štúdium

    a) všeobecné lekárstvo.

 B. Stupeň  vzdelania a  študijný  odbor  v kategórii  zubný lekár
    - vysokoškolské doktorské štúdium

    a) zubné lekárstvo.

 C. Stupeň  vzdelania  a  študijný  odbor  v  kategórii  farmaceut
    - vysokoškolské magisterské štúdium

    a) farmácia.

 D. Stupeň vzdelania a študijné odbory v kategórii sestra

    1. vysokoškolské magisterské štúdium
       a) ošetrovateľstvo,
    2. vysokoškolské bakalárske štúdium
       a) ošetrovateľstvo,
    3. vyššie odborné štúdium
       a) diplomovaná všeobecná sestra.

 E. Stupeň  vzdelania   a  študijný  odbor   v  kategórii  pôrodná
    asistentka

    1. vysokoškolské bakalárske štúdium
       a) pôrodná asistencia,
    2. vyššie odborné štúdium
       a) diplomovaná pôrodná asistentka.

 F. Stupeň vzdelania a študijné odbory v kategórii laborant

    1. vysokoškolské magisterské štúdium
       a) laboratórne vyšetrovacie metódy,
    2. vyššie odborné štúdium
       a) diplomovaný medicínsko-technický laborant,
    3. úplné stredné odborné štúdium
       a) zdravotnícky laborant,
       b) farmaceutický laborant.

 G. Stupeň vzdelania a študijné odbory v kategórii asistent

    1. vysokoškolské magisterské štúdium
       a) verejné zdravotníctvo,
    2. vyššie odborné štúdium
       a) diplomovaný asistent hygieny a epidemiológie,
       b) diplomovaný rádiologický asistent,
       c) diplomovaný zdravotnícky záchranár,
       d) diplomovaná dentálna hygienička,
    3. úplné stredné odborné štúdium
       a) asistent výživy,
       b) masér,
       c) zdravotnícky asistent,
       d) zdravotnícky záchranár,
    4. stredné odborné štúdium
       a) sanitár.

 H. Stupeň vzdelania a študijné odbory v kategórii technik

    1. vyššie odborné štúdium
       a) diplomovaný optometrista,
       b) diplomovaný zubný technik,
    2. úplné stredné odborné štúdium
       a) očný optik,
       b) zubný technik,
       c) ortopedický technik.

 I. Stupeň   vzdelania   a   študijné   odbory   v  kategórii  iný
    zdravotnícky pracovník

    1. vysokoškolské magisterské alebo inžinierske štúdium
	a) rehabilitácia
	b) logopédia,
c) psychológia,
d) liečebná pedagogika,
e) špeciálna pedagogika,
f) biomedicínska fyzika,
g) biológia so zameraním na bunkovú a molekulovú biológiu,
h) biológia   so   zameraním   na   fyziológiu   živočíchov a človeka,
i) fyzika so zameraním na biofyziku a chemickú fyziku,
j) chémia so zameraním na biochémiu,
k) biotechnológia,
l) hygiena potravín,
m) biochémia a biotechnológia,
n) chémia a technológia životného prostredia,
o) biomedicínske inžinierstvo,
p) výživa ľudí,
r) sociálna práca,

    2. vysokoškolské bakalárske štúdium
	a) fyzioterapia
	b) potravinárstvo - biochémia,
	c) biomedicínske inžinierstvo,

3. vyššie odborné štúdium
a) diplomovaný fyzioterapeut
  
  4. úplné stredné odborné štúdium
       a) chémia - chémia liečiv,
       b) chémia - analytická chémia,
       c) chémia - monitorovanie životného prostredia,
       d) chémia - sanácia životného prostredia,
       e) chemická technológia.

	Príloha č. 3
							k nariadeniu vlády č. ..../2005 Z. z.         

MINIMÁLNE POŽIADAVKY NA OBSAH ŠTUDIJNÝCH PROGRAMOV NA ZÍSKANIE
ODBORNEJ SPÔSOBILOSTI NA VÝKON ODBORNÝCH PRACOVNÝCH ČINNOSTÍ
LEKÁRA, ZUBNÉHO LEKÁRA, FARMACEUTA A NA OBSAH ŠTUDIJNÝCH PROGRAMOV ALEBO NA OBSAH UČEBNÝCH PLÁNOV A UČEBNÝCH OSNOV NA ZÍSKANIE ODBORNEJ SPÔSOBILOSTI NA VÝKON ODBORNÝCH PRACOVNÝCH ČINNOSTÍ SESTRY A PÔRODNEJ ASISTENTKY A NA NADOBUDNUTIE POŽADOVANÝCH VEDOMOSTÍ

 A. Študijný  program na  získanie odbornej  spôsobilosti na výkon
    odborných pracovných činností  lekára-študijný odbor všeobecné
    lekárstvo

    Vysokoškolské  doktorské  vzdelávanie   v  študijnom  programe
všeobecné lekárstvo trvá v dennej forme štúdia najmenej šesť rokov
a zahŕňa  najmenej 5  500  hodín  teoretickej výučby  a praktickej
výučby.

    Štúdiom sa získavajú primerané vedomosti

 1. o vedách,  vo  vedných  oblastiach,  na  ktorých  je  založená
    medicína a  dobré ovládanie vedeckých  metód vrátane princípov
    merania  biologických  funkcií,  hodnotenia  vedecky zistených
    faktov a analýz údajov,
 2. o štruktúre,  funkciách  a  správaní  zdravých  osôb a chorých
    osôb,  o  vzťahoch  medzi   zdravím  a  životným  a  pracovným
    prostredím,  psychosociálnym  prostredím   a  spôsobom  života
    človeka,
 3. z klinických  disciplín  a  praktík,  ktoré  poskytujú ucelenú
    predstavu  o   mentálnych  chorobách  a   fyzických  chorobách
    a o  medicíne   z  hľadiska  prevencie,   diagnostiky,  liečby
    a humánnej reprodukcie a
 4. klinická prax v nemocnici pod odborným vedením.

 B. Študijný  program na  získanie odbornej  spôsobilosti na výkon
    odborných  pracovných činností  zubného lekára-študijný  odbor
    zubné lekárstvo

    Vysokoškolské doktorské vzdelávanie v študijnom programe zubné
lekárstvo trvá  v dennej forme  štúdia najmenej päť  rokov. Zahŕňa
teoretickú výučbu a praktickú výučbu.

 a) Minimálne požiadavky na obsah vzdelania

    Obsah vzdelávania tvoria najmenej tieto predmety:

    aa) Základné predmety
        1. chémia,
        2. fyzika,
        3. biológia.
    ab) Lekársko-biologické a všeobecné lekárske predmety
        1. anatómia,
        2. embryológia,
        3. histológia vrátane cytológie,
        4. fyziológia,
        5. biochémia,
        6. patologická anatómia,
        7. všeobecná patológia,
        8. farmakológia,
        9. mikrobiológia,
       10. hygiena,
       11. preventívna medicína a epidemiológia,
       12. rádiológia,
       13. fyzioterapia,
       14. všeobecná chirurgia,
       15. všeobecné lekárstvo vrátane pediatrie,
       16. otorinolaryngológia,
       17. dermatovenerológia,
       18. všeobecná psychológia,
       19. psychopatológia - neuropatológia,
       20. anestéza.
    ac) Predmety priamo súvisiace so zubným lekárstvom
        1. ortodoncia,
        2. dentálne materiály a prístroje,
        3. konzervatívne zubné lekárstvo,
        4. preventívne zubné lekárstvo,
        5. anestetiká a sedatíva v zubnom lekárstve,
        6. špeciálna chirurgia,
        7. špeciálna patológia,
        8. klinická prax,
        9. pedostomatológia,
       10. čeľustná ortopédia,
       11. paradontológia,
       12. zubná rádiológia,
       13. gnatológia,
       14. organizácia,  etika   a  legislatíva  v   odbore  zubné
           lekárstvo,
       15. sociálne aspekty zubárskej praxe.
 b) Štúdiom sa získavajú primerané vedomosti
    1. z vedných oblastí,  na ktorých je  založené zubné lekárstvo
       a dobré  porozumenie  vedeckým  metódam  vrátane  princípov
       merania   biologických   funkcií,   vyhodnocovania  vedecky
       podložených faktov a analýz údajov,
    2. o telesnej konštitúcii, fyziológii a správaní zdravých osôb
       a chorých   osôb   a   o   vplyve   prírodného   prostredia
       a spoločenského prostredia na zdravotný stav človeka do tej
       miery, do akej tieto faktory ovplyvňujú zubné lekárstvo,
    3. o štruktúre  a  funkcii  zdravých  zubov  i  chorých zubov,
       ústnej dutiny,  čeľustí a okolitých  tkanív a o  ich vzťahu
       k celkovému   zdravotnému   stavu   a   k  telesnému  bytiu
       a spoločenskému bytiu pacienta,
    4. o klinických disciplínach a  metódach poskytujúcich zubnému
       lekárovi súvislý obraz o  anomáliách, léziách a ochoreniach
       zubov,   ústnej   dutiny,   čeľustí   a   okolitých  tkanív
       a o  preventívnom,  diagnostickom  a  terapeutickom  zubnom
       lekárstve a
    5. klinické  skúsenosti  dosahované  pod  primeraným  odborným
       dohľadom.

    Vzdelávanie   poskytne  vedomosti   potrebné  na   vykonávanie
všetkých činností  zahŕňajúcich prevenciu, diagnostiku  a liečenie
anomálií  a ochorení  zubov,  ústnej  dutiny, čeľustí  a okolitých
tkanív.

 C. Študijný  program na  získanie odbornej  spôsobilosti na výkon
    odborných   pracovných   činností   farmaceuta-študijný  odbor
    farmácia

    Vysokoškolské  magisterské  vzdelávanie  v  študijnom programe
farmácia  trvá v  dennej forme  štúdia najmenej  päť rokov, z toho
najmenej   štyri  roky   teoretického  a   praktického  štúdia  na
univerzite,  a najmenej  šesť mesiacov  praxe vo  verejnej lekárni
alebo   v  nemocnici   pod  dohľadom   nemocničnej  lekárne  alebo
farmaceutického oddelenia, prípade obdobného pracoviska nemocnice.

 a) Minimálne požiadavky na obsah vzdelávania
    1. biológia rastlín a živočíchov,
    2. fyzika,
    3. všeobecná a anorganická chémia,
    4. organická chémia,
    5. analytická chémia,
    6. farmaceutická chémia vrátane analýzy liekov,
    7. všeobecná a aplikovaná biochémia (lekárska),
    8. anatómia a fyziológia, lekárska terminológia,
    9. mikrobiológia,
   10. farmakológia a farmakoterapia,
   11. farmaceutická technológia,
   12. toxikológia,
   13. farmakognózia,
   14. legislatíva a profesijná etika.

    Rovnováha  medzi  teoretickým  a  praktickým  štúdiom  má  byť
zabezpečená v každom predmete.

 b) Štúdiom sa získavajú primerané vedomosti
    1. o liečivách  a  pomocných  látkach  používaných  pri výrobe
       liekov,
    2. z farmaceutickej   technológie,   fyzikálneho,  chemického,
       biologického a mikrobiologického skúšania liekov,
    3. o metabolizme   endogénnych  a   exogénnych  látok  vrátane
       liečiv, o účinkoch liečiv, o  používaní liekov a o pôsobení
       toxických látok,
    4. umožňujúce  vyhodnotiť  vedecké  údaje  o  liekoch s cieľom
       poskytovať na ich základe primerané informácie,
    5. o právnych  a  iných  požiadavkách  súvisiacich  s  výkonom
       farmaceutických činností.

 D. Študijný  program na  získanie odbornej  spôsobilosti na výkon
    odborných    pracovných    činností    sestry-študijný   odbor
    ošetrovateľstvo  alebo-študijný  odbor  diplomovaná  všeobecná
    sestra

    Vysokoškolské  bakalárske  vzdelávanie  v  študijnom  programe
ošetrovateľstvo  alebo vyššie  odborné štúdium  v študijnom odbore
diplomovaná  všeobecná  sestra  na  výkon  povolania  sestry  trvá
v dennej forme  štúdia najmenej tri  roky a zahŕňa  najmenej 4 600
hodín pomerne rozdelených na teoretickú časť a praktickú časť.

 a) Minimálne požiadavky na obsah vzdelávania

    1. Teoretická výučba
       1.1 ošetrovateľstvo
           1.1.1 povaha a etika profesie,
           1.1.2 všeobecné zásady zdravotníctva a ošetrovateľstva,
           1.1.3 zásady ošetrovateľstva vo vzťahu k
                 1.1.3.1 všeobecnej  medicíne a  k špecializovanej
                         medicíne,
                 1.1.3.2 všeobecnej chirurgii  a k špecializovanej
                         chirurgii,
                 1.1.3.3 starostlivosti o dieťa a k pediatrii,
                 1.1.3.4 starostlivosti o matku,
                 1.1.3.5 duševnému zdraviu a k psychiatrii,
                 1.1.3.6 starostlivosti o starých a ku geriatrii,
       1.2 základné vedné disciplíny
           1.2.1 anatómia a fyziológia,
           1.2.2 patológia,
           1.2.3 bakteriológia, virológia a parazitológia,
           1.2.4 biofyzika, biochémia a rádiológia,
           1.2.5 dietetika,
           1.2.6 hygiena,
                 1.2.6.1 preventívna medicína,
                 1.2.6.2 zdravotná výchova,
                 1.2.6.3 farmakológia,
       1.3 sociálne vedy
           1.3.1 sociológia,
           1.3.2 psychológia,
           1.3.3 zásady správy,
           1.3.4 zásady pedagogiky,
           1.3.5 sociálna a zdravotnícka legislatíva,
           1.3.6 právne aspekty ošetrovateľstva.

    2. Klinická výučba
       2.1 Ošetrovateľstvo vo vzťahu k
           2.1.1 všeobecnej a k špecializovanej medicíne,
           2.1.2 všeobecnej a k špecializovanej chirurgii,
           2.1.3 starostlivosti o dieťa a k pediatrii,
           2.1.4 starostlivosti v materstve,
           2.1.5 mentálnemu zdraviu a k psychiatrii,
           2.1.6 starostlivosti o starých a ku geriatrii,
           2.1.7 ošetrovaniu v domácnosti,
           2.1.8 primárnej starostlivosti a ku komunite.

 b) Štúdiom sa získavajú primerané vedomosti

    1. z vedeckých  odborov,  na  ktorých  je  založené  všeobecné
       ošetrovateľstvo vrátane  dostatočného pochopenia štruktúry,
       fyziologických   funkcií  a   správania  zdravého   človeka
       a chorého človeka  a vzťahov medzi  zdravím človeka a  jeho
       fyzickým prostredím a sociálnym prostredím,

    2. o povahe  a   etike  profesie  a   o  všeobecných  zásadách
       zdravotníctva a ošetrovateľstva a

    3. klinické  a  praktické  skúsenosti,  ktoré  sa majú vyberať
       podľa ich výučbovej hodnoty a musia sa získavať pod vedením
       kvalifikovaného  sesterského personálu  v zariadeniach, kde
       je počet kvalifikovaného personálu a vybavenie primerané na
       poskytovanie ošetrovateľskej starostlivosti pacientom.

    Štúdiom  sa  získavajú  aj  vedomosti  zo  vzdelávania sestier
a skúsenosti  z  práce  so  sestrami  a  zo spolupráce s ostatnými
zdravotníckymi   pracovníkmi  v   iných  kategóriách   pracovníkov
v zdravotníctve.

    (1) Teoretická   výučba   je    časť   vzdelávania   študentov
ošetrovateľstva,   na   ktorých    základe   získavajú   vedomosti
a profesijné   zručnosti  potrebné   na  plánovanie,  poskytovanie
a vyhodnotenie komplexnej ošetrovateľskej starostlivosti. Vykonáva
sa vo  vzdelávacích ustanovizniach zameraných  na prípravu sestier
a uskutočňujú ju  najmä pedagogickí zamestnanci,  ktorí sú odborne
spôsobilí  na  výkon  odborných  pracovných  činností  v kategórii
sestra.

    (2) Klinická    výučba   je    časť   vzdelávania    študentov
ošetrovateľstva, na ktorej základe študent ošetrovateľstva získava
ako  člen  tímu  vedomosti  plánovať,  poskytovať  a  vyhodnocovať
požadovanú  ošetrovateľskú starostlivosť  v nepriamom  kontakte so
zdravým   alebo   chorým   jedincom   alebo   komunitou.   Študent
ošetrovateľstva sa učí nielen byť členom tímu, ale aj viesť takýto
tím a organizovať  ošetrovateľskú starostlivosť vrátane zdravotnej
výchovy   pre  jednotlivcov   a  malé   skupiny  v  zdravotníckych
zariadeniach   alebo   pre   komunity.   Výučba   sa   uskutočňuje
v nemocniciach a v iných  zdravotníckych zariadeniach a v komunite
pod vedením pedagogických zamestnancov, ktorí sú odborne spôsobilí
na  výkon odborných  pracovných  činností  v kategórii  sestra. Na
vyučovacom  procese   sa  môže  zúčastniť   aj  iný  kvalifikovaný
personál.   Študent   ošetrovateľstva   sa   zúčastňuje  na  práci
príslušných  oddelení, ak  tieto práce  prispejú k  jeho odbornému
vzdelávaniu  a umožnia  mu,  aby  sa naučil  prevziať zodpovednosť
súvisiacu s ošetrovateľskou starostlivosťou.

    (3) Teoretická  výučba   musí  byť  vyvážená   a  koordinovaná
s klinickou  výučbou tak,  aby sa  vedomosti a  skúsenosti uvedené
v písmene   b)   mohli   získať   zodpovedajúcim  spôsobom.  Dĺžka
teoretickej   výučby  musí   dosahovať  minimálne   jednu  tretinu
a klinická výučba minimálne jednu polovicu z celkovej doby štúdia.

 E. Študijný  program na  získanie odbornej  spôsobilosti na výkon
    odborných  pracovných  činností  pôrodnej  asistentky-študijný
    odbor  pôrodná  asistencia  alebo  študijný  odbor diplomovaná
    pôrodná asistentka

    Vysokoškolské  bakalárske  vzdelávanie  v  študijnom  programe
pôrodná asistencia alebo vyššie odborné štúdium v študijnom odbore
diplomovaná pôrodná asistentka trvá v dennej forme štúdia

 a) najmenej tri roky,
 b) najmenej  18  mesiacov  štúdia,  do  ktorého  môžu byť prijatí
    uchádzači,  ktorí získali  vysokoškolské bakalárske  vzdelanie
    v študijnom   odbore  ošetrovateľstvo   alebo  vyššie  odborné
    štúdium v študijnom odbore diplomovaná všeobecná sestra.

 a) Minimálne požiadavky na obsah vzdelávania
    1. Teoretická výučba a technická výučba
       1.1 Všeobecné predmety
           1.1.1 základy anatómie a fyziológie,
           1.1.2 základy patológie,
           1.1.3 základy bakteriológie, virológie a parazitológie,
           1.1.4 základy biofyziky, biochémie a rádiológie,
           1.1.5 pediatria s osobitným zreteľom na novorodencov,
           1.1.6 hygiena, zdravotná výchova, preventívna medicína,
                 včasná diagnostika chorôb,
           1.1.7 výživa a dietetika s  osobitným zreteľom na ženy,
                 novorodencov a dojčatá,
           1.1.8 základy    sociológie    a    sociálno-medicínske
                 problémy,
           1.1.9 základy farmakológie,
           1.1.10 psychológia,
           1.1.11 zásady a metódy učenia,
           1.1.12 zdravotnícka     a      sociálna     legislatíva
                  a organizácia zdravotníctva,
           1.1.13 profesijná etika a legislatíva,
           1.1.14 výchova k sexuálnemu životu a plánovanie rodiny,
           1.1.15 právna ochrana matky a dieťaťa.

    2. Predmety špecifické pre činnosť pôrodných asistentiek
       2.1 anatómia a fyziológia,
       2.2 embryológia a vývin plodu,
       2.3 tehotenstvo, pôrod a šestonedelie,
       2.4 gynekologická a pôrodnícka patológia,
       2.5 poradenstvo pre tehotné ženy  a príprava na rodičovstvo
           vrátane psychologických aspektov,
       2.6 príprava  na  pôrod  (vrátane  poznatkov  o  technickom
           vybavení v pôrodníctve a o ich použití),
       2.7 analgézia, anestézia a resuscitácia,
       2.8 fyziológia a patológia novorodenca,
       2.9 starostlivosť o novorodenca a dohľad nad ním,
       2.10 psychologické a sociálne faktory.

    3. Klinická výučba vykonávaná pod odborným dohľadom
       3.1 poradenstvo pre tehotné ženy vrátane vykonania najmenej
           100 prenatálnych vyšetrení,
       3.2 dohľad  a starostlivosť  o najmenej  40 tehotných žien,
           odvedenie najmenej  40 pôrodov; ak  tento počet nemožno
           dosiahnuť vzhľadom na  nedostatok rodiacich žien, možno
           ho  znížiť na  minimum  30  pôrodov za  predpokladu, že
           asistuje pri ďalších 20 pôrodoch,
       3.3 asistencia pri jednom/dvoch kliešťových pôrodoch,
       3.4 skúsenosti  s epiziotómiou  a uvedenie  do problematiky
           zošívania,
       3.5 dohľad   a  starostlivosť   o  40   žien  s   rizikovým
           tehotenstvom    alebo    pôrodom,    alebo   popôrodnou
           starostlivosťou,
       3.6 dohľad  a starostlivosť  vrátane vyšetrení  aspoň o 100
           rodičiek a zdravých novorodencov,
       3.7 dohľad a  starostlivosť o matky  a novorodencov vrátane
           nedonosených  a prenosených  novorodencov, novorodencov
           s nízkou pôrodnou hmotnosťou a chorých novorodencov,
       3.8 starostlivosť   o   patologické    prípady   na   úseku
           gynekológie   a  pôrodníctva   a  choroby  novorodencov
           a dojčiat,
       3.9 úvod  do  starostlivosti  o  bežné  patologické prípady
           v internej medicíne a v chirurgii.

 b) Štúdiom sa získavajú primerané vedomosti

    1. z vied,   na   ktorých   sú   založené  činnosti  pôrodných
       asistentiek, najmä z pôrodníctva a z gynekológie,
    2. z profesijnej etiky a príslušných právnych predpisov,
    3. o biologických funkciách  z anatómie a  fyziológie na úseku
       pôrodníctva  a  náuky  o  novorodencoch,  ako  aj vedomosti
       o vzťahoch medzi  zdravotným stavom a  fyzickým a sociálnym
       prostredím ľudskej bytosti a o jej správaní,
    4. zo  vzdelávania  zdravotníckych  pracovníkov  a  skúsenosti
       z práce s takými pracovníkmi a
    5. klinické skúsenosti  získané v uznaných  zariadeniach a pod
       dohľadom  kvalifikovaných  pôrodných  asistentiek  a  iných
       pracovníkov v oblasti pôrodnej asistencie a pôrodníctva.

    Teoretická výučba musí byť vyvážená a koordinovaná s klinickou
výučbou  tak, aby  sa  uvedené  vedomosti a  skúsenosti nadobúdali
primeraným spôsobom.

    Klinická  výučba  má  mať  formu  odborne vedeného praktického
cvičenia v  nemocniciach a v iných  zdravotníckych zariadeniach so
súhlasom  príslušných   orgánov  alebo  organizácií   pod  vedením
učiteľov  -  pôrodných  asistentiek  a  v  spolupráci a s podporou
ostatných kvalifikovaných  pôrodných asistentiek. Počas  výučby sa
študenti   zúčastňujú  na   činnostiach  nemocničného   pracoviska
a osvojujú  si povinnosti,  ktoré  sú  spojené s  výkonom činnosti
pôrodnej asistentky.